钦定古今图书集成/明伦汇编/闺媛典/第207卷 > 二贞女
## 钦定古今图书集成/明伦汇编/闺媛典/第207卷 > 二贞女

按《遂安县志》：二贞女，社敦人。长妙姿，次妙善，省祭余
方女也。姿幼许字洪氏子，洪后衰替，不能聘，方欲渝
盟，更字富室汪姓，姿大恚，不从。洪讼诸臬司，以有聘，
断女归汪。姿遂截发拉齿，誓不从人。其妹素友爱，亦
誓与同志。父母讽谕万端，终莫能夺，乃给产半，诸子
给老奴婢役，而以密室处之。二女性勤俭，闺门整肃，
事父母尽孝养。晚年赀产颇丰，以益诸弟。年至耄耋
没，葬其里，称“双贞女墓。”